  Майя Бывальцева Ижкарын следж-хоккеен шудонъя Россилэн чемпионатэзлэн нырысетӥ люкетэз йылпумъяськиз. «В. Н. Кузнецов нимо Удмуртия» клуб куинетӥ инты басьтӥз. Со сярысь Россиысь Паралимпи комитетлэн пресс-службаез ивортӥз. Нырысетӥ люкетаз вормисе потӥз Москва улосвылысь «Феникс», команда аслаз капкаяз одӥг гинэ шайбалы пырыны сётӥз. Кыкетӥ интыын Ханты-Манси автоном округысь «Югра». Команда «Фениксэн» гинэ пумиськонзэ келяз. Удмуртиысь следж-хоккеистъёс кык пумиськонзэс келязы – «Феникслы» но «Югралы» – но куинетӥ чер интыяськизы Ньылетӥ-сизьыметӥ интыосын «Ястребы» (Оренбург улосвыл), Москвалэн сборноез, «Башкирские пираты» но Челябинск улосвыллэн сборноез. Ӵошатсконъёс «Олимпиец» йӧ дворецын 10-17 шуркынмонэ ортчизы. Вожвылъяськонлэн нырысетӥ люкетаз Тула улосвылысь «Звезда» клуб пыриськыны малпа вал, но, кӧня ке шудӥсьёсызлэсь коронавирус инфекциез шараямен сэрен, ӧз быгаты. Вань чаклам пумиськонъёссэ келяз шуыны луэ бере, команда тямысэтӥ инты басьтӥз. Россилэн чемпионатэзлэн кыкетӥ но куинетӥ люкетъёсыз 2021-тӥ арын Тула улосвылын ортчозы шуыса чакламын Тегъёс: Спорт Ижкар Следж-хоккей Удмуртия  